Nv ist manig herze vro
Nv ist manig herze vro·
wan das mine dc mv̊s iemer trurig sin·
es enwende ir gvͤte also·
dc ir gvͤte troͤste mir das herze min·
hei nahtegal·
svͤssen schal·
bringet vns des meigen zit·
al min trost an einem reinen wibe lit·

Aller miner selden tag·
lit an der div mir das herze hat verwnt·
nieman mich getroͤsten mag·
wan dú schoͤne vnd ir roseroter mvnt·
hei wer aber dc·
âne ir has·
das ichs vmbevienge also·
minne svnder dinen dank so were ich fro·

Minne svnder dinen dank·
hab ich das gesprochen dc ist mir leit·
nv sich an wan min lip ist kranc·
nieman mich getroͤstet wan ir werdekeit·
hei minne sprich·
wider mich·
sprich ein gvͤtlich wort zv̊ ir·
das dv́ reine svͤsse tv̊ genade an mir·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse